CELEX: 32019R0482
Language: sk
Date: 2019-03-22 00:00:00
Title: Vykonávacie nariadenie Komisie (EÚ) 2019/482 z 22. marca 2019, ktorým sa mení vykonávacie nariadenie Komisie (EÚ) 2016/1368, ktorým sa stanovuje zoznam kritických referenčných hodnôt používaných na finančných trhoch podľa nariadenia Európskeho parlamentu a Rady (EÚ) 2016/1011 (Text s významom pre EHP)

25.3.2019   
               
               
                  SK
               
               
                  Úradný vestník Európskej únie
               
               
                  L 82/26
               
            
         VYKONÁVACIE NARIADENIE KOMISIE (EÚ) 2019/482
         z 22. marca 2019,
         ktorým sa mení vykonávacie nariadenie Komisie (EÚ) 2016/1368, ktorým sa stanovuje zoznam kritických referenčných hodnôt používaných na finančných trhoch podľa nariadenia Európskeho parlamentu a Rady (EÚ) 2016/1011
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2016/1011 z 8. júna 2016 o indexoch používaných ako referenčné hodnoty vo finančných nástrojoch a finančných zmluvách alebo na meranie výkonnosti investičných fondov, ktorým sa menia smernice 2008/48/ES a 2014/17/EÚ a nariadenie (EÚ) č. 596/2014 (1), a najmä na jeho článok 20 ods. 1,
         keďže:
         
                     (1)
                  
                  
                     Referenčné hodnoty hrajú dôležitú úlohu pri určovaní cien mnohých finančných nástrojov a finančných zmlúv a pri meraní výkonnosti mnohých investičných fondov. Prispievanie vstupnými údajmi pre referenčné hodnoty a ich správa sú často náchylné na manipuláciu a osoby zapojené do tohto procesu často čelia konfliktom záujmov.
                  
               
                     (2)
                  
                  
                     Aby si referenčné hodnoty mohli plniť svoju hospodársku úlohu, musia byť reprezentatívne pre základný trh alebo ekonomickú realitu, ktorú majú odrážať. Ak by referenčná hodnota už nebola reprezentatívna pre základný trh, ako napríklad medzibankové referenčné sadzby, existuje riziko negatívneho vplyvu okrem iného na integritu trhu, financovanie domácností (úvery a hypotéky) a podniky v Únii.
                  
               
                     (3)
                  
                  
                     Riziká pre používateľov, trhy a hospodárstvo Únie vo všeobecnosti rastú, ak je celková hodnota finančných nástrojov, finančných zmlúv alebo investičných fondov, ktoré odkazujú na konkrétnu referenčnú hodnotu, vysoká. V nariadení (EÚ) 2016/1011 sa preto zavádzajú rôzne kategórie referenčných hodnôt a stanovujú sa ďalšie požiadavky na zabezpečenie integrity a odolnosti určitých referenčných hodnôt považovaných za kritické vrátane právomoci príslušných orgánov za určitých okolností prikázať prispievanie vstupnými údajmi pre kritickú referenčnú hodnotu alebo jej správu.
                  
               
                     (4)
                  
                  
                     Podľa článku 20 ods. 1 nariadenia (EÚ) 2016/1011 je Komisia splnomocnená prijímať vykonávacie akty s cieľom vytvoriť a aspoň každé dva roky preskúmať zoznam kritických referenčných hodnôt.
                  
               
                     (5)
                  
                  
                     Vo vykonávacom nariadení Komisie (EÚ) 2016/1368 (2) sa stanovil zoznam kritických referenčných hodnôt používaných na finančných trhoch podľa nariadenia (EÚ) 2016/1011.
                  
               
                     (6)
                  
                  
                     Podľa článku 20 ods. 1 písm. b) nariadenia (EÚ) 2016/1011 sa referenčné hodnoty môžu zahrnúť do zoznamu kritických referenčných hodnôt, ak sú uvedené referenčné hodnoty založené na vstupných údajoch predkladaných prispievateľmi, ktorých väčšina má sídlo v jednom členskom štáte, a sú uznané za kritické v uvedenom členskom štáte.
                  
               
                     (7)
                  
                  
                     Dňa 10. októbra 2018 príslušný poľský orgán, Komisja Nadzoru Finansowego („KNF“), oznámil Európskemu orgánu pre cenné papiere a trhy („ESMA“) svoj návrh uznať varšavskú medzibankovú referenčnú sadzbu (Warsaw Interbank Offered Rate, „WIBOR“) za kritickú referenčnú hodnotu podľa článku 20 ods. 1 písm. b) nariadenia (EÚ) 2016/1011, pretože je v Poľsku kritická a je založená na predkladaní údajov prispievateľmi, z ktorých všetci majú sídlo v Poľsku.
                  
               
                     (8)
                  
                  
                     Sadzba WIBOR je referenčná sadzba založená na priemere úrokových sadzieb, za ktorej sú banky pôsobiace na poľskom peňažnom trhu ochotné požičiavať si navzájom nezabezpečené finančné prostriedky s rôznou splatnosťou. K 10. októbru 2018 sa výbor WIBOR skladá z jedenástich bánk, z ktorých všetky sa nachádzajú v Poľsku.
                  
               
                     (9)
                  
                  
                     Vo svojom posúdení predloženom orgánu ESMA dospel orgán KNF k záveru, že ukončenie poskytovania sadzby WIBOR alebo jej poskytovanie na základe vstupných údajov alebo skupiny prispievateľov, ktoré už nie sú reprezentatívne pre základný trh alebo ekonomickú realitu, by mohli mať výrazný nepriaznivý vplyv na fungovanie finančných trhov v Poľsku.
                  
               
                     (10)
                  
                  
                     Z posúdenia KNF vidno, že sadzba WIBOR sa používa ako referenčná hodnota v 60 % celkových úverov pre domácnosti v Poľsku a v 70,1 % nesplatených hypoték. Pri hypotékach upísaných od roku 2013 sa používanie sadzby WIBOR zvýšilo na 98,5 %. Okrem toho slúži sadzba WIBOR ako referenčná hodnota pre výplatu kupónových výnosov pri takmer 26 % celkovej nominálnej hodnoty poľských dlhopisov. KNF predložil aj údaje, ktoré preukazujú, že sadzba WIBOR sa používa ako referenčná hodnota v OTC úrokových derivátoch s nesplatenou pomyselnou hodnotou 366 mld. EUR. A nakoniec, orgán KNF na základe prieskumu dospel k záveru, že sadzba WIBOR slúži ako referenčná hodnota v investičných fondoch s celkovou čistou hodnotou aktív 2,6 mld. EUR. To znamená, že celková hodnota finančných nástrojov a finančných zmlúv používajúcich referenčnú sadzbu WIBOR je vyššia než hrubý národný produkt Poľska. V posúdení sa dospelo k záveru, že sadzba WIBOR je pre finančnú stabilitu a integritu trhov v Poľsku životne dôležitá a že jej diskontinuita alebo nespoľahlivosť by mohli mať výrazný nepriaznivý vplyv na fungovanie finančných trhov v Poľsku, ako aj na spoločnosti a spotrebiteľov, keďže sa používa pri úveroch, spotrebiteľských úverových produktoch a investičných fondoch.
                  
               
                     (11)
                  
                  
                     Dňa 8. novembra 2018 zaslal orgán ESMA Komisii svoje stanovisko, v ktorom vyjadril názor, že orgán KNF zohľadnil všetky prvky a kritériá uvedené v článku 20 ods. 3 nariadenia (EÚ) 2016/1011 a poskytol kvantitatívne údaje na podporu uznania sadzby WIBOR za kritickú referenčnú hodnotu, ako aj analytické odôvodnenie, v ktorom sa zdôrazňuje kľúčová úloha sadzby WIBOR v poľskom hospodárstve.
                  
               
                     (12)
                  
                  
                     Vykonávacie nariadenie (EÚ) 2016/1368 by sa preto malo zodpovedajúcim spôsobom zmeniť.
                  
               
                     (13)
                  
                  
                     Vzhľadom na zásadný význam sadzby WIBOR, jej rozsiahle využívanie a jej úlohu pri alokácii kapitálu v Poľsku by toto nariadenie malo nadobudnúť účinnosť čo najskôr.
                  
               
                     (14)
                  
                  
                     Opatrenia stanovené v tomto nariadení sú v súlade so stanoviskom Európskeho výboru pre cenné papiere,
                  
               PRIJALA TOTO NARIADENIE:
         
            Článok 1
            Príloha k vykonávaciemu nariadeniu (EÚ) 2016/1368 sa nahrádza textom v prílohe k tomuto nariadeniu.
         
         
            Článok 2
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 22. marca 2019
            
               
                  Za Komisiu
               
               
                  predseda
               
               Jean-Claude JUNCKER
            
         
         
            (1)  Ú. v. EÚ L 171, 29.6.2016, s. 1.
         
            (2)  Vykonávacie nariadenie Komisie (EÚ) 2016/1368 z 11. augusta 2016, ktorým sa stanovuje zoznam kritických referenčných hodnôt používaných na finančných trhoch podľa nariadenia Európskeho parlamentu a Rady (EÚ) 2016/1011 (Ú. v. EÚ L 217, 12.8.2016, s. 1).
      
      
         
            PRÍLOHA
            
               
                  
                     „PRÍLOHA
                     
                        Zoznam kritických referenčných hodnôt podľa článku 20 ods. 1 nariadenia (EÚ) 2016/1011
                     
                     
                                 Č.
                              
                              
                                 Referenčná hodnota
                              
                              
                                 Administrátor
                              
                              
                                 Sídlo
                              
                           
                                 1
                              
                              
                                 Euro Interbank Offered Rate (EURIBOR®)
                              
                              
                                 European Money Markets Institute – EMMI (Európsky inštitút pre peňažné trhy)
                              
                              
                                 Brusel, Belgicko
                              
                           
                                 2
                              
                              
                                 Euro Overnight Index Average (EONIA®)
                              
                              
                                 European Money Markets Institute – EMMI (Európsky inštitút pre peňažné trhy)
                              
                              
                                 Brusel, Belgicko
                              
                           
                                 3
                              
                              
                                 London Interbank Offered Rate (LIBOR)
                              
                              
                                 ICE Benchmark Administration (IBA)
                              
                              
                                 Londýn, Spojené kráľovstvo
                              
                           
                                 4
                              
                              
                                 Stockholm Interbank Offered Rate (STIBOR)
                              
                              
                                 Swedish Bankers' Association (Svenska Bankföreningen)
                              
                              
                                 Štokholm, Švédsko
                              
                           
                                 5
                              
                              
                                 Warsaw Interbank Offered Rate (WIBOR)
                              
                              
                                 GPW Benchmarks S.A.
                              
                              
                                 Varšava, Poľsko
                              
                           
               “